Μουσείο Ελληνικής Ιστορίας Παύλου Βρέλλη

Το Μουσείο Ελληνικής Ιστορίας Παύλου Βρέλλη, επίσης γνωστό και ως Μουσείο Κέρινων Ομοιωμάτων, βρίσκεται στην περιοχή των Ιωαννίνων στην Ήπειρο. Θεμελιώθηκε με πρωτοβουλία του γλύπτη Παύλου Βρέλλη τον Φεβρουάριο του 1983 και άνοιξε τις πόρτες του το 1995 και είναι το πλέον γνωστό μουσείο αυτού του είδους στην Ελλάδα. Είναι έργο ενός και μόνο ανθρώπου, του Παύλου Βρέλλη, που εργάστηκε ακατάπαυστα για αυτό το έργο. Σκοπός του καλλιτέχνη ήταν να αναπαραστήσει ιστορικά γεγονότα από διάφορες περιοχές της Ελλάδας σε φυσικό μέγεθος μέσα στο μουσείο. Έτσι θα μπορούσε να παρουσιάσει τους ήρωες και τον ρόλο που διαδραμάτισαν, στους αντίστοιχους χώρους. Με δικές του ιδέες, μελέτες και πολλή προσωπική εργασία, έφτιαξε χώρους και ανθρώπους, για να βοηθήσει τον θεατή να βιώσει γεγονότα του παρελθόντος. Το Μουσείο φιλοξενεί περίπου 150 κέρινα ομοιώματα και 36 ιστορικά θέματα εμπνευσμένα από σημαντικά γεγονότα της Ελληνικής Ιστορίας.

 Το Μουσείο βρίσκεται περίπου 14 χλμ. νότια των Ιωαννίνων, στον Δήμο Μπιζανίου, στο 12ο χλμ. της Εθνικής οδού Ιωαννίνων - Αθηνών. Εξωτερικά διαβάζεται ως κτίριο αστικής φρουριακής αρχιτεκτονικής της Ηπείρου του 18ου αιώνα, με πολεμίστρες, καταχύτρες, σαχνισιά, ψηλούς τοίχους πέτρινους (με μικρά ανοίγματα), καμινάδες κλπ., ενώ ο εσωτερικός χώρος έχει συνολικό όγκο 2.500 κυβικών μέτρων. Τα κέρινα ομοιώματα του μουσείου παριστάνονται σε φυσικό μέγεθος, μέσα σε περιβάλλον πιστής παρουσίασης του εκάστοτε περιβάλλοντός τους, αναπαριστώντας μορφές και γεγονότα της ελληνικής ιστορίας. Ο επισκέπτης αισθάνεται ότι ταξιδεύει σε βουνά, παλιά οικήματα, σπηλιές, εκκλησίες, μονοπάτια, ακολουθώντας μια κυκλικού χαρακτήρα ξενάγηση παράλληλων, συνάλληλων και διάλληλων επιπέδων. Η θεματολογία καλύπτει 24 αιώνες ελληνικής ιστορίας (από το 500 π.Χ.), με ιδιαίτερη έμφαση στη νεότερη ιστορία της Ηπείρου και χωρίζεται σε τρεις ενότητες: 1) την προεπαναστατική ενότητα (12 θέματα), 2) την ενότητα της Επανάστασης του 1821 (6 θέματα) και 3) την ενότητα του Β΄ Παγκοσμίου πολέμου (9 θέματα). Το Μουσείο κλείνει με αναφορές (3 θέματα) και υπενθυμίσεις (5 θέματα) βασικών σημείων της ελληνικής ιστορίας και κατακλείδα αποτελεί το 36ο θέμα του, το εργαστήρι του καλλιτέχνη. Ενδεικτικά αναφέρονται ορισμένα από τα ιστορικά γεγονότα και θέματα που αναπαριστάνονται: Το Κρυφό Σχολειό κατά τη διάρκεια της Τουρκοκρατίας Το μαρτύριο του Διονύσιου του Φιλόσοφου (1611) Ο όρκος της Φιλικής Εταιρείας (1814) Κλέφτες και Αρματολοί Η σφαγή του Αλή Πασά στο νησί των Ιωαννίνων (Γενάρης 1822) Μακεδονικός Αγώνας / Παύλος Μελάς (1870 - 1904) Βαλκανικοί Πόλεμοι (1912-1913) Οι γυναίκες της Πίνδου, κατά τη Μάχη της Πίνδου (1940) Το Στρατηγείο της VIII Μεραρχίας, στη σπηλιά του Καλπακίου, (με το ομοίωμα του Στρατηγού Χαράλαμπου Κατσιμήτρου, 1940) Μάχη της Κρήτης (20-31/5/1941) Η Κυρά της Ρω (Δέσποινα Αχλαδιώτου) (14 Μάη 1982) Αναφορά στην τραγωδία της Κύπρουκ.ά. http://www.vrellis.gr/ Επίσημος ιστότοπος του Μουσείου. Βιογραφικό Παύλου Βρέλλη: https://web.archive.org/web/20140129215222/http://www.vrellis.gr/gp/cv.html Εγκαίνια του Μουσείου Κέρινων Ομοιομάτων «Βρέλλη» (Αρχείο ντοκιμαντέρ της ΕΡΤ) Ρεπορτάζ για το Μουσείο Κέρινων Ομοιωμάτων Παύλου Βρέλλη στα Ιωάννινα (Αρχείο ντοκιμαντέρ της ΕΡΤ)